Komorow (HN/SN). Hakle prěni kónc tydźenja w septembru běchu w Komorowje pola Klukša wulke zetkanje wosobowych awtow typa VW Käfer přewjedli. A hižo minjeny kónc tydźenja steješe w samsnej wsy 54. holanski swjedźeń na programje. Zakład dołheje tradicije bě w lěće 1956 Domowina połožiła. Pod jeje wjednistwom wuwiwaše so Komorowski swjedźeń k jednomu z najwjetšich tehdyšeho Budyskeho wokrjesa. Po přewróće dóńdźe k přestawce, kotruž pak 1999 ze załoženjom towarstwa Komorowske holanske zetkanje skónčichu a swjedźeń wožiwichu.
Prěni wjeršk bě minjeny pjatk smólnicowy ćah, kotremuž přizamknychu so reje hač do nocy. Sobota steješe cyle w znamjenju sporta, jako wuslědźichu dobyćerjow pokalow wjesnjanosty w třělenju, darće, kehelowanju a volleyballu. Njedźela bě swójbam wěnowana. Tak mějachu dźěći na swjedźenišću swoje zawjeselenja, liveband nA und postara so wo spodobnu hudźbu, a w tomboli sy móhł jako hłowne myto koleso dobyć. Překwapjenka bě popołdnju demonstracija moderneje žnjenskeje techniki.
szl_Latn szl_Latn